钦定古今图书集成/方舆汇编/职方典/第1440卷 > 《西山碑记》前人
## 钦定古今图书集成/方舆汇编/职方典/第1440卷 > 《西山碑记》前人

环浔皆山，其望之蔚然而深秀者，思灵也。郁、黔二水
交流于下，山行半里许，有明远公之祠焉。凡民旱潦
疾患，祷于其间，其效如影之随形，响之应声，以故此
邦崇祀之世不衰云。按《郡志》，李姓而逸其名，相传为
唐御史，聪明正直，历代俱有徽号。然其祠屡仆而屡
植者，岂无数欤？此宋姚驾部所以重缮神宇也，元张
通守，所以屡表神功也。迨我国家崇德报功，于祀神
之典，尤加意焉。守土者奉而行之，罔敢怠。正统戊午，
征蛮将军安远侯柳公溥挂印来镇八桂，集藩臬守
臣议征峡贼，首咨参戎田公真，乃建牙于是山之麓，
祷于神，会蒙阴护，克平群丑，重建神祠，请文勒石，颂
美神功。佥广西按察司四明黄公润玉述之详矣。历
岁既久，庙貌寖湮。成化纪元冬，王师驻节靖浔，各山
獞猺，旬日就戮，神之力居多焉。师旋，湖湘土兵侵侮，
庙寻坏。时镇守广西右参戎孙公谂于众曰：“自予奉
命来镇兹土，岁阅三矣。各山獞寇潜发，累沐神惠，阴
加护祐，获功甚众。今是山为一州之镇，神宇为民徼
福之所，福善祸淫，乃神之道；事神治民，实人之责。人
神协和，雨旸时若，境土安矣。兹者仗天威，赖神力，削
平群寇，民用大和。神祠弗葺，毋以妥神灵而答神休，
非阙典欤？”乃捐己赀，命工轮材陶甓，一毫不敢取于
民，百费皆出于公。由是殿宇、门廊、垣壁、黝垩，焕然一
新；视昔有加，皆有可书之实。是役也，始于丙戌，落成
于四月望，《日记》作于是月己未。公名震，字伯威，世凤
阳人，今奉敕镇守广西，为政严明，人敬惮之，盖当时
名将云。

山也。上有三清岩，岩左有乳泉，其咏甘美益人，堪称
粤西胜观。余自丙午秋莅任兹土，目击狼猺杂处，猿
狐夜啼，悲凉之感，固在所不免。兼以水土异宜，日事
药饵，虽有名山在望，亦觉兴致索然。时于丁未重九
前一日，会桂平令孙丕承告于余曰：“思陵山半系府
城之旧治，登其巅则浔城游龙之势，俱可了然于目
中，似不可不一往来。朝备斗酒于乳泉之左，一以览
胜，一以效登高之举，未知可否？”时余病稍愈，无容辞，
乃约协镇郑辅庵、府丞刘养和、粮彝厅刘锺嵩，次蚤
连辔同往。及期，文武毕集，行止弗拘，左观浔江，右看
黔水，或临泉以濯缨，或登崖以远眺。而余为之喜曰：
“此到浔来之第一日也。”不避俚俗，随赋一律云：“五十
年来鬓似霜，强随雁字越高冈。剑驱𤜶鼠离松舍，笔
遣烟云入草堂。落帽无容羞老大，倩冠不惮说疏狂。
荒城可幸兵民静，会看江干菊正黄。”题毕，众为浮大
白以庆。既而杯盘狼藉，觉有倦游状。忽有二老人带
数小儿叩于岩前，问其故，则曰：“我辈皆山下小民，见
众位官长到此，愧无野芹可献，惟有数十小儿善放
风筝，亦可娱一时之耳目。”众闻之皆击掌，乃为许其
所请。不移时，见半空中如群鸟争飞，大者似鸢，小者
似燕，错杂于青山白云间，呜呜然如泣如诉，亦不知
其声自何来。凡在同登，无不仰面称奇。余乃愀然曰：
“我辈生长北方，每于三月清明时，见少年以风筝为
戏，以三月地气上升，风筝易起故也。今则九月而地
气下降矣，风筝胡为乎起哉？且也草木重芽，花卸再
开，一派氤氲之气，恍似阳春烟景。如此，春秋失序，阴
阳不分，无怪乎官兹土者，治理稍疏，动则生变。吾辈
何不幸历兹土，又何幸而兵息民安，以有”今日之行
哉？又不禁口占一绝云：“九月芳花遍地开，白云几处
映青苔。问君此际成何状，却似踏春陌上来。”于焉洗
盏更酌，若留连不忍去。未几，渔翁罢钓，樵叟绝迹，牛
羊则下山矣。乃弃乘舆，相与携手散步以归。